Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 847/11/7703	Kežmarok, 8.6.2012
EEČ : 2-56-26-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: živnostník
v období najmenej od 1.9.2011 až doposiaľ, vo Veľkej Lesnej, okr.  XXXXX a inde, úmyselne neprispieval na výživu svojho maloletého syna XXXXX, nar. XXXXX a to aj napriek tomu, že jej táto povinnosť vyplýva zo Zákona o rodine ako aj rozsudkom Okresného súdu v Kežmarku  sp. zn. 3C 96/2007 zo dňa 9.10.2007, ktorý nadobudol právoplatnosť dňa 30.1.2008 a ktorým bol zaviazaný prispievať na výživu mal. Kristiána sumou 2200,- Sk mesačne vždy do každého 15-teho dňa v mesiaci vopred do rúk matky XXXXX počnúc mesiacom v ktorom rozsudok o rozvode nadobudne právoplatnosť, v spojení s rozsudkom Okresného súdu v Kežmarku sp. zn. 5P 305/2011 zo dňa 24.1.2012, ktorý nadobudol právoplatnosť dňa 1:2.2012 a ktorým mu bolo výživné zvýšené na sumu 110,- € mesačne počnúc dňom 1.2.2012 vždy do každého 10 - teho dňa v mesiaci vopred do rúk matky, čím mu takto vznikol dlh voči XXXXX za uvedené obdobie v sume najmenej 769,- €, a skutku sa dopustil aj napriek tomu, že bol trestným rozkazom Okresného súdu v Kežmarku sp.z n. 6T 43/2010 zo dňa 31.5.2010, ktorý nadobudol právoplatnosť dňa 26.6.2010 odsúdený pre prečin zanedbania povinnej výživy podľa § 207 ods. 1 Trestného zákona a bol mu uložený trest odňatia slobody v trvaní 4 mesiacov s podmienečným odkladom na skúšobnú dobu v trvaní 12 mesiacov,

lebo zanikla trestnosť činu
Odôvodnenie:
          Uznesením vyšetrovateľa Okresného riaditeľstva PZ SR, Odbor kriminálnej polície Kežmarok  sp. zn. ORP - 444/KP - KK - 2012 zo dňa 21.12.2011 bolo začaté trestné stíhanie a následne uznesením tej istej spisovej značky bolo vznesené obvinenie XXXXX,  pre prečin zanedbania povinnej výživy podľa § 207 ods. 1, ods. 3 písm. c/ Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.

          Obvinený XXXXX v priebehu vykonaného vyšetrovania k veci uviedol, že vyživovacej povinnosti si je plne vedomý, a to na základe rozsudkov Okresného súdu v Kežmarku. Výživné riadne neplatil z dôvodu, že si zrušil účet a na tomto účte bol trvalý príkaz na úhradu, čo si on neuvedomil, až keď sa s matkou stretli na súde. Následne jej poslal v mesiaci február 2012 na účet sumu 300,- €. Od toho času výživné neplatil Je si vedomý svojej vyživovacej povinnosti, je mu ľúto, že takáto situácia nastala, prehlasuje, že vyživovaciu povinnosť si bude do budúcna riadne plniť. K výpovedi následne pri ďalšom vypočutí dodal, že dňa 11.5.2012 vyrovnal výživné v plnej výške a to bankovým prevodom na účet matky v sume 470,- €     

          Svedkyňa - poškodená XXXXX po podaní trestného oznámenia v priebehu vykonaného vyšetrovania vypovedala, že bývalý manžel naposledy uhradil výživné v mesiaci august 2011, potom výživné neplatil. Potom bolo rozsudkom Okresného súdu v Kežmarku výživné zvýšené na sumu 110,- € mesačne. Bývalý manžel jej uhradil dňa 3.2.2012 na účet sumu 300,- €. O dieťa sa nezaujíma, netelefonuje mu, nekupuje darčeky, ona sa stará o deti sama, vypomáha je jej terajší druh. Pri ďalšom vypočutí uviedla, že dňa 14.5.2012 jej bola zo strany bývalého manžela na účet zaslaná suma 470,- € a dodala, že týmto bol celý dlh na výživnom uhradený. 

              Do spisového materiálu boli zabezpečené listinné dôkazy, a to trestné oznámenie, rozsudky Okresného súdu v Kežmarku 3C 96/2007,  5P/305/2011, trestný rozkaz Okresného súdu v Kežmarku sp. zn. 6T 43/2010, rodný list dieťaťa, potvrdenie o návšteve školy, prehľad neplnenia vyživovacej povinnosti, výpis z účtu potvrdzujúce úhradu platieb výživného, správy Úradu práce, sociálnych vecí a rodiny v Kežmarku, Úradu práce, sociálnych vecí a rodiny v XXXXX, Sociálnej poisťovne XXXXX, Sociálnej poisťovne Poprad, Obvodného úradu, odbor živnostenského podnikania XXXXX, výpis zo živnostenského registra, správu o povesti z obce Veľká Lesná, správa o lustrácii priestupkov a odpis z registra trestov obvineného XXXXX.       

             Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej 3 mesiace v období 2 rokov ničím neprispieva na výživu iného, podľa ods. 3 písm. c/ hoci bol v predchádzajúcich dvadsiatich štyroch mesiacoch za taký čin odsúdený. S poukazom na zistené skutočnosti, teda že dlžné výživné bolo uhradené v plnej výške, boli splnené podmienky ustanovenia § 86 písm. a/ Trestného zákona o účinnej ľútosti, trestnosť činu zanikla.
 
         V zmysle ustanovenia § 215 ods. 1 písm. h/ Trestného poriadku prokurátor zastaví trestné stíhanie, ak trestnom činu zanikla.       

         Z dôvodov vyššie uvedených preto bolo potrebné rozhodnúť tak, je to uvedené vo výrokovej časti tohto uznesenia a trestné stíhanie vedené voči obvinenému XXXXX, vedené pre skutok a prečin zanedbania povinnej výživy podľa § 207 ods. 1, ods. 3 písm. c/  Trestného zákona, zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor